Holger K. Nielsen (SF), 2012-03-02:
Udenrigsministeren holdt en glimrende tale, i hvilken han begrundede, hvorfor regeringen ikke kan støtte det her, så jeg kan sådan set nøjes med at henvise til den.
Men jeg vil godt sige noget lidt mere principielt om det med, at historien skal ind i debatterne her i Folketinget.
Der er kommet en tendens til, at politikerne begynder at beskæftige sig mere med historieskrivningen.
I Frankrig er der en stor debat om armenierne og Tyrkiet i øjeblikket, og også her i Danmark er det kommet op.
Det er klart, at historiske tildragelser da spiller en rolle, men jeg tror virkelig, at vi skal lade historieskrivningen blive forestået af historikerne.
Det er forskernes opgave.
I det omfang der er behov for adgang til arkiver, er det et anliggende mellem forskere.
Derfor synes jeg, at man skal være meget forsigtig med at gøre det her til et udenrigspolitisk spørgsmål.
Når man er et lille land, en småstat, har vi en udenrigspolitisk handlefrihed, men den er begrænset.
Vi har også en begrænset udenrigspolitisk kapital.
Den skal vi forvalte med stor varsomhed.
I forhold til Rusland, hvad er så vigtigt der?
Det er selvfølgelig de økonomiske forhold.
Det støtter vi fuldt ud.
Det er også at få Rusland placeret på en ordentlig måde i det europæiske hus.
Det er også at lægge pres på Rusland i forhold til demokratiske rettigheder.
Hvis jeg skulle tage kritiske spørgsmål op over for Rusland, ville jeg da langt hellere tage hele det tjetjenske spørgsmål op.
Især Putin har en meget, meget sort samvittighed, i forhold til hvad der skete i Tjetjenien.
I stedet vil Dansk Folkeparti her i Folketinget tage en 20 år gammel sag op.
Hr. Søren Espersen påstår, at han ved, at der ligger et dokument i præsidentarkivet.
Hvor ved hr. Søren Espersen det fra?
Det ved hr. Søren Espersen da intet om.
Det er sandsynligt og muligt, at der gør det.
Jeg tror sådan set, at det er meget muligt, at der gør det.
Og det er da noget useriøst, at når man har en snak med Vladimir Putin, hvor alle mulige spørgsmål, vigtige spørgsmål, kunne diskuteres, siger man til Putin: Vi tror nok, der ligger et eller andet dokument i jeres arkiver, kunne vi ikke godt få lov til at se det?
Det er da fuldstændig useriøst.
At hr. Søren Espersen fremsætter det forslag, kommer ikke bag på mig, men at han tilsyneladende får en smule medvind fra Venstre, overrasker mig da dybt.
Det gør han så tilsyneladende heller ikke, for Venstre vil jo næppe stemme for det.
Selvfølgelig vil Venstre ikke det, og hvis de gør det, har de i hvert fald store problemer, hvis de selv får magten igen.
Naturligvis vil ingen ansvarlig regering bruge sin udenrigspolitik til et spørgsmål som det her.
Det er også derfor, at hr. Per Stig Møller heller ikke gjorde det, da han var udenrigsminister; det gjorde fru Lene Espersen heller ikke, da hun var udenrigsminister; det gjorde hr. Lars Løkke Rasmussen heller ikke, da han var statsminister.
Selvfølgelig er der ingen ansvarlig dansk regering, der i sin udenrigspolitik vil tage et spørgsmål som dette op.
Og det ved alle i det her Folketing godt.
Det ved hr. Søren Espersen også udmærket godt.
Det her har bare som formål at køre en eller anden tilsværtningskampagne imod erhvervs- og vækstministeren videre.
Fred være med det, men det er i hvert fald noget, som skal påpeges, og derfor går jeg ud fra, at det her forslag får et meget, meget kort liv her i Folketinget.